הגב׳ דינה שטרנברג, רח׳ אבן גבירול 4, תל אביב,

ה-13 באוגוסט, 1945

מס׳ 30505/PS

מר ג׳. ב. גריפין, יועץ מלכותי

התובע הראשי

משרדי ממשלה

ירושלים

אדוני הנכבד,

 התנצלותי הכנה על שאני טורדת את מנוחתך, אולם שמעתי שאתה אדם שוחר צדק ואמת, מה שעודד אותי לפנות אליך בצערי העמוק כאם ולבקשך שתעזור לי בשעת צרתי.

 לפני כשנה (ב-15 באוגוסט, 1944) בננו יחידנו, הסטודנט מאיר שטרנברג, נעצר על לא עוול בכפו, הובא ללטרון, גורש ב-19 באוקטובר מפלשתינה לאריתראה ונמצא למעשה בסודן.

 כתבתי בזמנו למשרדים של המשנה לחוקר הראשי (AIG) במחלקה לחקירות פליליות (CID) על-מנת להוכיח את חפותו של בני ולהביא לשחרורו. המצאתי המלצות מגימנסיית בלפור, תל אביב, מאגודת הסטודנטים, ירושלים, ומהמזכירות הראשית ומשרד הרקטור של האוניברסיטה העברית, אותן שלחתי למחלקה לחקירות פליליות, ואשר איששו את כל טענותיי. בנוסף, במאי האחרון הצגתי בפני המחלקה לחקירות פליליות מכתבי ערבות מאת מר מיכאל סולומיאק, המהנדס הראשי של תאגיד החשמל בירושלים, ומד״ר הרמן ללוור מתל אביב, יושב ראש תנועת מכבי העולמית, בהם שני האדונים הנכבדים הללו, אשר מכירים את משפחתנו מזה שנים, לוקחים על עצמם להיות ערבים מכל בחינה להתנהגותו של בננו מאיר לאחר שחרורו.

 החרדה על בננו יחידנו, שהופרד מבית הוריו לפני שנה, מחרבת את חיינו ואת חייו. מה עשה הנער? הוא הלך עם נער אחר, עמו חלק חדר במשך שבועיים בלבד, אותו מעולם לא הכיר לפני כן, לרופא שהתגורר בשכנות אליו. אדוני, האמן לי, אם מכירה את בנה, מאיר עשה זאת רק מתוך תמימות נעורים, ללא מחשבה תחילה. מאיר מעולם לא קיים חיים עצמאים. בתחילת שנת הלימודים באוניברסיטה, ב-15 באוקטובר, 1943, שיכנתי את מאיר אצל משפחתו של המורה דובשני, רח׳ אדלר 30, ירושלים. הוא נשאר שם עד ה-1 ביולי, 1944 (½8 חודשים). אז ביקשו ממנו להעתיק את מקום מגוריו, היות שבתם הרתה, והבית נהיה לפיכך קטן למידותיהם. בני מצא חצי חדר אצל סטודנט, דייר ברח׳ רש״י 48, שם השתכן החל מה-1 ביולי עד ל-1 בספטמבר. הסטודנט עזב את החדר ב-1 באוגוסט לבית הוריו, בעוד מאיר נשאר כיוון שהיה עליו לגשת לבחינה באוניברסיטה ב-10 באוגוסט, 1944, אותה עבר בציון ״טוב מאוד״. מאחר שמחיר השכירות, 6 לירות, היה יקר מדי עבורו, השכיר, בהסכמת בעלי הנכס, חצי מהחדר לבחור צעיר אשר, בעקבות מודעה בחלון, ביקש לשכור אותו. את זאת עשה בהתאם להסכם עם בעל הנכס רק עד ל-1 בספטמבר, 1944.

 מאיר המסכן פשוט לא היה ערוך למצב, וקיבל על כך את עונשו. על כך למד לקח אותו יישא עמו כל חייו. אך גם אנחנו: לעולם לא נסיט עוד את המבט מבננו יחידנו יקירנו, נשגיח ונגן עליו תמיד. אנא ממך, תן בנו אמון, לא תתחרט על כך.

 אנו פונים לחוש הצדק שלך. אנא גלה רחמים, אל תתן לנו להמשיך כך לסבול, הגענו לשארית כוחותינו. עכשיו, בשעה שמועצת הערעורים מתכנסת, אני מבקשת במחילה שתעלה בפניהם את המקרה של בננו, מאיר שטרנברג, לבחינה מחודשת בהקדם האפשרי, כאשר תוכל להצהיר על חפותו. בבטחון מלא מצפים אנו לתשובתך החיובית.

 בתודה מראש על התייחסותך הכנה,

 שלך בכבוד רב

דינה שטרנברג

(אמו של מאיר שטרנברג)

רח׳ אבן גבירול 4

תל אביב

8.7.1945

מר ג׳. בנטוויץ׳

מחלקת חינוך

ירושלים

אדוני הנכבד,

בהמשך לשיחתנו במשרדך ב-5 לחודש זה, אני נוטלת לעצמי את החירות לבקש שוב את התייחסותך. אני מבינה שאתה אדם שוחר צדק ואמת, מה שמעודד אותי לפנות אליך בצערי העמוק כאם ולבקש שתסייע לי בכאבי.

לפני כ-11 חודשים (ב-15.8.1944), בננו יחידנו, מאיר שטרנברג, סטודנט באוניברסיטה העברית, נעצר על לא עוול בכפו, הובא ללטרון, וב-19 באוקטובר, 1944 גורש מפלשתינה לאריתראה, ונמצא למעשה בסודן.

כתבתי בזמנו למשרדים של המשנה לחוקר הראשי (AIG) במחלקה לחקירות פליליות (CID) על-מנת להוכיח את חפותו של בני ולבקש את שחרורו. שלחתי המלצות מגימנסיית בלפור, תל אביב, מאגודת הסטודנטים, ירושלים, מהמזכירות הראשית של האוניברסיטה, ממשרד הרקטור של האוניברסיטה, למחלקה לחקירות פליליות. מהמלצות אלה ניכר שכל טענותיו אמת. בנוסף, העברתי במאי האחרון לידי המחלקה לחקירות פליליות את מכתבי הערבות מאת מר מיכאל סולומיאק, המהנדס הראשי של תאגיד החשמל בירושלים, ומעו״ד ד״ר הרמן ללוור, נשיא תנועת מכבי העולמית, בהם שני האדונים הנכבדים הללו, אשר מכירים אותנו מזה שנים, לוקחים על עצמם להיות ערבים מכל בחינה להתנהגותו של בננו מאיר לאחר שחרורו.

החרדה על בננו יחידנו, שהופרד מבית הוריו בתמימותו לכמעט 11 חודשים, מחרבת את חיינו. בעלי, הסובל מאסתמה, היה נפל למשכב ל-5 חודשים כתוצאה מההלם. שנינו עובדים ימים כלילות על-מנת לתת לבננו יחידנו את ההשכלה הנחוצה, והוא מצדו תמיד גמל לנו על האמון שלנו בו. הוא היה אחד מהתלמידים המצטיינים, אופיו והתנהגותו היו ללא רבב. כעת אינו יכול לשקוד על לימודיו, דבר העלול למנוע ממנו לממש את הקריירה שלו.

מאחר שאני מייחסת חשיבות ראשונה במעלה להתערבותך האישית במחלקה לחקירות פליליות ומאחר שהמקרה של בני עולה בקרוב בפני ועדת הערעורים, אני מתפללת שתעזור לשחרר את בני. אם תעשה כן תחזיר להורים אומללים את בנם יחידם, הדבר היקר היחידי בחיינו, ותסייע בשחרורו של צעיר חף מפשע, טוב ומוכשר שעתיד לתרום רבות לארצו.

בתודה מראש על התייחסותך הכנה,

 שלך בכבוד רב

מאיר שטרנברג, נולד בדנציג 13.8.1925

 השלים את לימודיו בגימנסיית בלפור, תל אביב, ביוני 1943

 סטודנט באוניברסיטה העברית מאז אוקטובר 1943,

 מס׳ 3566 על-פי כרטיס סטודנט שהונפק ב-5.12.1943

דינה ולזר שטרנברג

רח׳ אבן גבירול 4

תל אביב.

הוועדה המייעצת

המשנה לחוקר הראשי, המחלקה לחקירות פליליות

ירושלים.

12.5.1946

אדוני הנכבד,

 הנידון:- מאיר שטרנברג.

 אנו נוטלים לעצמנו את החירות לבקש שוב כי תשקול בטובך את עניין בננו, מאיר שטרנברג, סטודנט באוניברסיטה העברית. שנה ו-9 חודשים חלפו למעשה מאז שבננו יחידנו נעצר וגורש לאריתריאה על לא עוול בכפו.

 התיק נגדו מבוסס על כך שמאיר, שהיה אז בן 18, דאג לעזרה ראשונה עבור שותפו לחדר, עמו התגורר במשך שבועיים בלבד ואותו לא הכיר קודם כלל: הוא הביאו לרופא בשכונת מגוריהם. הוא היה מונע מטוב לב נערי, פעל מתוך היצר של חמלה אנושית, מבלי להיות מודע לכך שעשה דבר מה לא כשורה. כמה כבד עונשו על כך, וכמה כבד עונשנו, ההורים הסובלים יחד עמו! חיינו התהפכו כליל, שכן שליחות קיומנו הייתה ועודנה להפוך את בננו לאדם בעל ערך. הוא נלקח מבית הוריו, הרחק מהשגחתנו ולתוך סביבה זרה ומשונה.

 חרדתנו על בננו יחידנו גדולה, ערגתנו אליו עמוקה, שכן חלפו כמעט שנתיים מאז שאיננו יכולים עוד לראותו. על בסיס ההמלצות ומכתבי הערבות שהעברנו לידי המחלקה לחקירות פליליות תוכל להתרשם לגבינו ולגביו.

 אתה רואה במה חפצה נפשו. אפילו בתנאים הקשים בהם הוא נמצא עלה בידיו לצלוח את בחינות הכניסה של אוניברסיטת לונדון בהצטיינות, לאחר שנרשם, לצד זאת, להמשך לימודים באוניברסיטת לונדון לבחינת הביניים. הוא מתמסר כולו ללימודיו ולמימוש הקריירה שלו.

 אנא, תן לבננו סיכוי להוכיח שהוא ראוי לאמונך. אנו מבקשים שתשקול בטובך לבחון מחדש את המקרה של בננו מהיסוד ולהשיב לו את חירותו, שנגזלה ממנו בתמימותו לזמן רב כל-כך.

 אנו פונים אליך תוך אמון מלא בחוש הצדק שלך ומבקשים שתשיב לנו את בננו. לא רק זאת שאנו לוקחים על עצמנו להיות ערבים לו כלכלית, אנו מתחייבים בזאת על התנהגות טובה מצד בננו לאחר שישוחרר.

 כולנו תקווה לקבל את תשובתך המהירה לחיוב, עליה נבקש שתקבל את תודתנו מראש.

שלך בכבוד רב